Congresul PPE. Impactul vizitei liderilor europeni la București
- Moraru Iulia
- 5 martie 2024, 13:10
Miercuri, la București, va avea loc Congresul Partidului Popular European (PPE), cel mai important eveniment politic al Europei. Însă ce reprezintă asta pentru România și ce beneficii ne aduce.
Înaintea începerii Congresului PPE, președintele PNL, Nicolae Ciucă, a subliniat că acesta este unul dintre cele mai relevante evenimente politice din Europa, organizat de către Partidul Național Liberal.
Acesta reprezintă o oportunitate crucială pentru România de a-și întări relațiile cu cei mai influenți lideri europeni.
Congresul PPE și importanța sa pentru România
Comisarul European din partea PNL, Adina Vălean, a declarat la rândul ei că România câștigă prestigiu și reputație.
"Decizia celei mai mari familii politice europene de a veni la Bucureşti are la bază caracterul puternic pro-european al tuturor deciziilor luate de România şi de PNL în ultimii ani.
Congresul PPE la Bucureşti reprezintă şi un semn de solidaritate al UE cu România şi cu statele aflate în vecinătatea războiului declanşat de Rusia în Ucraina.
Este un mesaj clar că liderii UE sunt alături de noi şi vor să ne sprijine şi mai mult", a transmis și europarlamentarul PNL Siegfried Mureşan, vicepreşedinte al grupului PPE din Parlamentul European.
Milioane de euro au intrat în România
Beneficiile aduse țării noastre de către PPE sunt în primul rând de ordin financiar. Astfel, prin intermediul PNRR, Comisia Europeană a alocat deja 9,4 milioane de euro către țară. O sumă care a fost obținută cu sprijinul liberalilor și al altor membri ai Partidului Popular European.
A contribuit astfel la totalul de 28,5 miliarde de euro din cadrul Planului Național de Redresare și Reziliență.
De asemenea, înseamnă protecție pentru fermieri, producția internă și consumatorii români.
Liberalii și PPE au eliminat cerințele nerealiste privind pesticidele, care puneau în pericol sute de mii de ferme. Totodată, au reușit să respingă prevederea conform căreia 10% din terenurile agricole trebuiau lăsate nelucrate.
De asemenea, au contracarat propunerea de interzicere a motoarelor cu ardere internă începând cu anul 2035, inclusiv a celor diesel și GPL. O măsură care ar fi avut un impact negativ asupra sectorului privat și ar fi impus cetățenilor români să renunțe la autovehiculele cu astfel de motoare.
Inițiativa RENEW a votat în favoarea interzicerii acestor tipuri de motoare.
PPE și implicarea sa în agenda României
În plus, popularii europeni au adus în fața discuțiilor propuneri concrete menite să sprijine o agricultură competitivă, revitalizarea zonelor rurale și investițiile în infrastructură.
De asemenea, PPE militează pentru protejarea producției interne de bunuri esențiale pentru români, cum ar fi cerealele, carnea de pasăre, ouăle, zahărul, uleiul și mierea.
"O altă temă de interes în acest mandat al europarlamentarilor PPE în Parlamentul European, ca cel mai important grup politic, este și una extrem de actuală, siguranța online.
Partidul Popular European este campion al protejării copiilor de conținut online care le afectează sănătatea fizică și psihică", așa cum transmit liberalii.